ศก.เดือนก.ค.ฟื้นตัวต่อเนื่อง
คลังแจงเศรษฐกิจเดือนก.ค. 2559 ฟื้นตัวการบริโภคภาคเอกชนปรับตัวดีขึ้น ขณะที่การส่งออกสินค้ายังคงหดตัว
31 ส.ค. 2559

คลังแจงเศรษฐกิจเดือนก.ค. 2559 ฟื้นตัวการบริโภคภาคเอกชนปรับตัวดีขึ้น ขณะที่การส่งออกสินค้ายังคงหดตัว นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยรายงานภาวะเศรษฐกิจการคลังประจำเดือนก.ค. 2559 ว่า เศรษฐกิจฟื้นตัวอย่างค่อยเป็นค่อยไป โดยการบริโภคภาคเอกชนปรับตัวดีขึ้นจากปริมาณจำหน่ายรถยนต์นั่งและรถจักรยานยนต์จดทะเบียนใหม่ที่ขยายตัวส่วนหนึ่งมาจากรายได้เกษตรกรที่แท้จริงเพิ่มขึ้น
สำหรับการบริโภคภาคเอกชนในเดือนก.ค. 2559 ปรับตัวดีขึ้น สะท้อนจาก ปริมาณรถจักรยานยนต์จดทะเบียนใหม่ขยายตัวต่อเนื่องที่ 7.4% ต่อปี สอดคล้องกับรายได้เกษตรกรที่แท้จริงที่ขยายตัวที่ 17.7% ต่อปี นอกจากนี้ยอดการจัดเก็บภาษีมูลค่าเพิ่ม ณ ราคาคงที่ขยายตัวชะลอลงที่ -0.9% ต่อปี ลดลงจากเดือนก่อนหน้าที่ขยายตัว 6.5% ต่อปี จากการจัดเก็บภาษีมูลค่าเพิ่มจากฐานการใช้จ่ายภายในประเทศที่ขยายตัวลดลง และการจัดเก็บภาษีมูลค่าเพิ่มจากการนำเข้าที่กลับมาหดตัว
ขณะที่้ การลงทุนภาคเอกชนภาพรวมในเดือนก.ค. 2559 ยังคงมีสัญญาณชะลอตัว โดยการลงทุนในหมวดก่อสร้าง สะท้อนจาก ภาษีการทำธุรกรรมอสังหาริมทรัพย์หดตัว -20.8% ต่อปี และปริมาณจำหน่ายปูนซีเมนต์ภายในประเทศยังหดตัว -4.0% ต่อปี สำหรับการลงทุนในหมวดเครื่องมือเครื่องจักร สะท้อนจากปริมาณนำเข้าสินค้าทุนยังคงหดตัวอยู่ที่ -0.7% ต่อปี และเมื่อหักสินค้าพิเศษ (เครื่องบิน เรือ และรถไฟ) พบว่า หดตัวเช่นกันที่ -5.0% ต่อปี
นายกฤษฎา กล่าวว่า การส่งออกสินค้าในเดือนก.ค. 2559 หดตัวต่อเนื่องจากเดือนก่อนหน้ามาอยู่ที่ -4.4% ต่อปี เนื่องจากสถานการณ์เศรษฐกิจโลกที่ฟื้นตัวอย่างเปราะบาง แต่การท่องเที่ยวยังขยายตัวอย่างต่อเนื่อง โดยเป็นนักท่องเที่ยวที่ขยายตัวได้ดีจาก จีน กลุ่มประเทศ CLMV อินเดีย เกาหลีใต้ และสหรัฐอเมริกา เป็นหลัก